Tshwane mag beslag lê op Madibeng-bankrekeningArgieffoto ter illustrasie. Die Tshwane-metro se versoek om beslag te lê op die Madibeng- plaaslike munisipaliteit se bankrekening om uitstaande skuld te delg, is deur die Noord-Gautengse hooggeregshof toegestaan. Dié Noordwes-munisipaliteit skuld die metro R258 miljoen. Randall Williams, burgemeester van Tshwane, het die hof se besluit verwelkom. Die beslissing volg nadat die metro ŉ hofaansoek gebring het om beslag te lê op die munisipaliteit se bankrekening nadat die munisipaliteit versuim het om betaalvoorwaardes na te kom vir sy multimiljoenrandse massawatertoevoerskuld. Madibeng het nie die metro se aansoek teengestaan nie. Dit sal die Tshwane-metro in staat stel om skuld in te vorder wat die metro weer sal help om sy krediteure – soos Rand Water – te betaal. Die metro kry sy massawatertoevoer van Rand Water. Ingevolge ŉ betalingsooreenkoms wat Madibeng en Tshwane in Augustus verlede jaar aangegaan het, moes Madibeng sy skuld in paaiemente oor ŉ bepaalde tydperk terugbetaal. In dié stadium het die munisipaliteit die Tshwane-metro R243 miljoen geskuld. Die munisipaliteit het egter nie die betalingsonderneming eerbiedig nie. Die metro was gevolglik genoop om die munisipaliteit se watertoevoer met 50% te beperk. “Die Stad se hofaansoek was daarop gemik om die Madibeng- plaaslike munisipaliteit te dwing om sy skuld te vereffen deur beslag op hul bankrekening te lê,” het Williams in ŉ verklaring gesê. “Die munisipaliteit het herhaaldelik versuim om sy betalingsverpligtinge na te kom en die Stad het ŉ geen-verdraagsaamheidsbenadering teenoor uitstaande skuld.”